##

Kratke analize

November 2020

Tina Nenadič

Predelovalne dejavnosti
v Sloveniji in EU med prvim valom epidemije COVID-19

# Povzetek

**Proizvodnja predelovalnih dejavnosti v Sloveniji in v EU se je spomladi 2020 ob prvem valu epidemije COVID-19 in sprejetih zajezitvenih ukrepih močno znižala in se do sredine tretjega četrtletja še ni vrnila na ravni pred epidemijo. Prerez po panogah predelovalnih dejavnosti pokaže za Slovenijo podobne značilnosti kot v povprečju za EU. Epidemija je izraziteje prizadela proizvodnjo motornih vozil in nekatere z njo povezane panoge (predvsem kovinsko industrijo), kjer se je aktivnost umirjala že pred tem, sprva predvsem zaradi zastojev v proizvodnji ob uvedbi novih standardov merjenja izpušnih plinov,** **kasneje pa tudi manjšega povpraševanja. Najmanjši vpliv pa je imela na proizvodnjo živil in farmacevtsko industrijo, saj epidemija in z njo povezani ukrepi niso izraziteje zmanjšali povpraševanja po njunih proizvodih. Prav tako so bile večinoma manj prizadete nekatere panoge, ki proizvajajo zaščitno opremo za boj z epidemijo (papirna in kemična industrija). Okrevanje po sprostitivi ukrepov (od maja) je bilo najizrazitejše v dejavnostih z relativno večjim padcem pred tem. Avgustovska raven proizvodnje je pod vplivom hitrega odboja prej zadržanega povpraševanja zaradi zaprtja trgovin v EU presegla tisto pred izbruhom epidemije v nekaterih panogah v proizvodnji trajnega in netrajnega blaga za široko porabo (proizvodnja tekstilij, pohištvena industrija). Obeti za nadaljnjo rast proizvodnje predelovalnih dejavnosti v Sloveniji in v EU se z umirjanjem krepitve proizvodnje predelovalnih dejavnosti ob koncu poletja, veliko negotovostjo v zvezi z obvladovanjem bolezni COVID-19 in predvsem s ponovnim povečevanjem okužb v članicah EU v začetku jeseni znova poslabšujejo.**

# Zmanjšanje proizvodnje predelovalnih dejavnosti v Sloveniji in EU med 1. valom epidemije COVID-19

Proizvodnja predelovalnih dejavnosti v Sloveniji in EU se je konec prvega in v začetku drugega četrtletja 2020 zaradi epidemije COVID-19[[1]](#footnote-2) in sprejetih zajezitvenih ukrepov močno skrčila. Skrčenje je bilo predvsem v starih članicah EU bolj izrazito kot na začetku zadnje finančno-gospodarske krize konec leta 2008. Marca 2020, ko so bili v večini članic sredi meseca sprejeti zajezitevni ukrepi, se je proizvodnja predelovalnih dejavnosti v EU znižala za več kot desetino (za 11,7 %). Aprila, ko so sprejeti ukrepi veljali cel mesec, pa se je padec še poglobil (na 19,6 %). Aprila je bila v primerjavi s februarjem (pred razglasitvijo epidemije) proizvodnja v EU tako nižja za 29,0 %. V Sloveniji je bilo skrčenje proizvodnje marca in aprila podobno kot v povprečju EU, proizvodnja pa je aprila za 27,8 % zaostala za februarskimi ravnmi. Najbolj se je proizvodnja zmanjšala v Italiji, ki je uvedla zajezitvene ukrepe nekoliko pred ostalimi članicami, in na Slovaškem. Močneje je bila prizadeta tudi predelovalna industrija v Franciji in Španiji ter še nekaterih novih članicah (Romunija, Madžarska, Češka).

Slika 1: Skrčenje proizvodnje predelovalnih dejavnosti v članicah EU med 1. valom epidemije COVID-19



Opomba: EU brez Združenega kraljestva. Vir: Eurostat, preračuni UMAR.

Najmočneje sta se v večini članic med prvim valom epidemije, marca in aprila, skrčili proizvodnja trajnega blaga za široko porabo in blaga za investicije**[[2]](#footnote-3)**. Proizvodnja *trajnega blaga za široko porabo* je bila v EU aprila za skoraj polovico nižja kot februarja, najbolj se je zmanjšala v tistih starih članicah, kjer je bil tudi padec celotne proizvodnje predelovalnih dejavnosti največji. Največ je k temu prispevalo izrazito skrčenje proizvodnje v proizvodnji pohištva, kar je verjetno povezano z močno zmanjšanim povpraševanjem zaradi zaprtja trgovin. Tudi proizvodnja *blaga za investicije*, ki se je v tem obdobju v EU v povprečju znižala za okoli 40 %, je najbolj padla v starih članicah z največjim padcem proizvodnje in v večini novih članic, predvsem v višegrajskih državah. K skrčenju je pomembno prispeval padec v proizvodnji motornih vozil, ki je bila v povprečju EU aprila za okoli 83 % nižja kot februarja. V Sloveniji je bil padec obeh omenjenih namenskih skupin manjši in je aprila za okoli 37 % zaostajal za februarskimi ravnmi. Tudi medletni padec obeh je bil manjši v Sloveniji. V proizvodnji trajnega blaga je bil manjši padec v pohištveni industriji, pri investicijskem blagu pa predvsem v proizvodnji drugih strojev in naprav pa tudi v kovinski industriji, ki je sicer tako kot v EU padla bolj kot predelovalne dejavnosti v povprečju.[[3]](#footnote-4) Proizvodnja *blaga za vmesno porabo[[4]](#footnote-5)* se je skrčila manj, aprila je bila za okoli četrtino nižja kot februarja tako v EU kot v Sloveniji. Med njimi sta bili večinoma manj prizadeti papirna in kemična industrija, tudi zaradi proizvodnje proizvodov za omejevanje širjenja virusa (zaščitne maske, razkužila in čistila). Med manj prizadetimi je bila tudi proizvodnja IKT opreme, ki sicer proizvaja tako proizvode za vmesno porabo kot za investicije ter v manjšem delu tudi trajne proizvode za široko porabo. Epidemija je imela najmanjši vpliv na proizvodnjo *netrajnega blaga za široko porabo*, ki je bila aprila okoli desetino nižja kot februarja. Najmanj je vplivala na farmacevtsko industrijo in proizvodnjo živil, ki sta običajno v času kriz manj prizadeti, saj proizvajata proizvode, po katerih se večinoma povprašuje neodvisno od gospodarskega cikla. Farmacevtska industrija je bila tudi edina, ki je v obdobju epidemije proizvedla več kot pred letom, tako v Sloveniji kot v EU. Izrazito pa sta se skrčili proizvodnja v usnjarstvu in v tekstilni industriji, kar je lahko povezano tudi s padcem povpraševanja zaradi zaprtja trgovin. Poleg proizvodnje motornih vozil je v primerjavi z marcem in aprilom 2019 proizvodnja obeh v Sloveniji padla najbolj.

**Slika 2: Skrčenje proizvodnje po namenskih skupinah v Sloveniji in EU med 1. valom epidemije COVID-19**



Vir: Eurostat, preračuni UMAR.

Tabela 1: Zmanjšanje proizvodnje v članicah EU po namenskih skupinah med 1. valom epidemije COVID-19

| April 2020/februar 2020, desez. | Blago za vmesno porabo | Blago za investicije | Blago za široko porabo | - Trajno blago  | - Netrajno blago  |
| --- | --- | --- | --- | --- | --- |
| Slovaška | -37,0 | -62,6 | -33,6 | -47,1 | -18,8 |
| Italija | -45,9 | -53,7 | -37,2 | -85,8 | -27,8 |
| Romunija | -31,8 | -63,2 | -28,3 | -57,8 | -21,7 |
| Ciper | -57,9 | -45,2 | -28,2 | -87,1 | -21,9 |
| Madžarska | -23,5 | -64,4 | -19,1 | -37,9 | -12,6 |
| Francija | -39,5 | -48,0 | -14,8 | -78,1 | -17,4 |
| Španija | -35,4 | -57,1 | -21,8 | -68,5 | -16,3 |
| Češka | -26,5 | -50,7 | -16,6 | -35,7 | -11,4 |
| Portugalska | -25,1 | -47,6 | -32,3 | -63,1 | -28,3 |
| Luksemburg | -39,8 | -33,8 | -18,0 | n.p. | -17,9 |
| Nemčija | -20,0 | -43,3 | -16,0 | -27,8 | -13,6 |
| Poljska | -23,6 | -53,6 | -22,0 | -48,6 | -16,2 |
| Združ. kraljestvo | -32,0 | -40,2 | -15,6 | -30,5 | -11,0 |
| EMU | -26,3 | -39,3 | -17,9 | -50,9 | -14,8 |
| **EU** | -24,9 | -40,3 | -16,9 | -48,6 | -13,6 |
| **SLOVENIJA** | -25,1 | -36,2 | -18,6 | -37,8 | -11,2 |
| Avstrija | -18,7 | -38,3 | -15,7 | -23,7 | -13,4 |
| Belgija | -15,5 | -39,8 | -11,8 | -42,7 | -11,1 |
| Bolgarija | -13,5 | -34,7 | -12,8 | -15,9 | -15,4 |
| Švedska | -5,4 | -37,9 | n.p. | -18,7 | 1,7 |
| Estonija | -8,6 | -36,4 | -16,5 | -35,4 | -13,2 |
| Grčija | -19,4 | -8,9 | -7,4 | -53,9 | -8,7 |
| Malta | -7,0 | -25,2 | -11,1 | -7,7 | -11,2 |
| Latvija | -9,0 | -17,8 | n.p. | -21,9 | -5,7 |
| Nizozemska | -8,6 | -13,5 | n.p. | -15,6 | -6,3 |
| Litva | -5,4 | -8,3 | -14,1 | -34,3 | -4,8 |
| Hrvaška | -6,2 | -3,0 | -19,0 | -63,6 | -14,7 |
| Danska | -3,4 | -13,7 | n.p. | -16,4 | 2,5 |
| Finska | 9,4 | -6,1 | n.p. | -2,4 | -10,0 |

Opombi: n. p. – ni podatke. Članice so razporejene od največjega do najmanjšega padca proizvodnje predelovalnih dejavnosti od februarja do aprila.

Vir: Eurostat, preračuni UMAR.

**Slika 3: Medletna sprememba proizvodnje panog predelovalnih dejavnosti v Sloveniji in EU med prvim valom epidemije COVID-19**



Opombe: Vsi podatki za EU so delovnim dnem prilagojeni, za Slovenijo le predelovalne dejavnosti skupaj, podrobneje so na voljo le originalni podatki. Farmacevtska industrija v Sloveniji je ocena UMAR. Zaradi majhnega deleža v dodani vrednosti v predelovalnih dejavnostih v Sloveniji ne prikazujemo proiz. tobačnih izdelkov ter proiz. koksa in naftnih derivatov.

Vir: Eurostat, preračuni UMAR.

|  |
| --- |
| Okvir 1: Proizvodnja motornih vozil, prikolic in polprikolic med 1. valom epidemije COVID-19 in okrevanje po njem[[5]](#footnote-6) Z razglasitvijo epidemije se je proizvodnja motornih vozil, prikolic in polprikolic močno zmanjšala. Do konca aprila se je v povprečju EU v primerjavi s februarjem skrčila za okoli 83 %. Najbolj, za več kot 90 %, se je zmanjšala v Franciji, Španiji in na Portugalskem. V Italiji, Nemčiji in nekaterih novih članicah (Češka, Madžarska, Romunija) pa za več kot 80 %. Močno, za okoli 75 %, je aprila za februarskimi ravnmi zaostajala tudi v Sloveniji.[[6]](#footnote-7) Zaradi zaprtja nenujnih trgovin v obdobju epidemije, tudi z motornimi vozili, se je močno zmanjšalo število prvih registracij novih (osebnih) vozil v EU. Prodaja (oz. število prvih registracij) novih osebnih vozil v EU je bila marca medletno manjša za 55,1 %, aprila pa za 76,3 % (ACEA, 2020a; ACEA, 2020b). S sproščanjem ukrepov od začetka maja se je aktivnost v proizvodnji motornih vozil sicer močno okrepila (v EU za skoraj 200 %; v Sloveniji za okoli 175 %), a je kljub temu avgusta še vedno zaostajala za ravnmi pred epidemijo bolj kot večina panog predelovalnih dejavnosti (za več kot 16 % v povprečju EU; v Sloveniji za okoli petino). V prvih osmih mesecih je bila proizvodnja motornih vozil v EU tako za skoraj tretjino nižja kot pred letom, v Sloveniji za okoli petino. Podobno je tudi gibanje števila novih registracij osebnih vozil, po devetih mesecih je bilo v EU medletno manjše za okoli 28 %, v Sloveniji pa za okoli četrtino (ACEA, 2020c). Proizvodne kapacitete se še niso vrnile na predkrizno raven (ACEA, 2020d). Počasno okrevanje povpraševanja po motornih vozilih pa skušajo članice EU spodbuditi tudi z ukrepi za nakupe okolju prijaznejših, predvsem električnih vozil. Obeti za leto 2020 so neugodni. V prvi polovici leta 2020 je izpad proizvodnje motornih vozil v EU po oceni združenja evropskih avtomobilskih proizvajalcev ACEA predstavljal petino njihove celoletne proizvodnje v letu 2019 (v številu proizvedenih vozil). Pričakujejo, da bo prodaja novih vozil na zanje največjem trgu EU v celem letu 2020 nižja za četrtino (ACEA, 2020d). **Slika 4: Proizvodnja motornih vozil in predelovalnih dejavnosti v prvih osmih mesecih leta 2020**Opomba: Proizvodnja motornih vozil za Slovenijo originalno.Vir: Eurostat, preračuni UMAR. |

# Krepitev proizvodnje predelovalnih dejavnosti v Sloveniji in EU ob sproščanju ukrepov

S sproščanjem ukrepov se je proizvodnja predelovalnih dejavnosti v EU in Sloveniji maja močneje okrepila, do sredine tretjega četrtletja pa se še ni vrnila na ravni pred epidemijo. Krepitev je bila v večini članic skromnejša od skrčenja, proizvodnja predelovalnih dejavnosti pa tako sredi tretjega četrtletja v povprečju EU in v Sloveniji še ni dosegla februarskih ravni pred epidemijo. Po aprila doseženem dnu se je proizvodnja maja močneje povečala (v EU za 12,7 %, v Sloveniji za 11,2 %), do avgusta se je rast postopoma umirjala, a je večinoma še ostala višja od dolgoletne povprečne mesečne rasti. Dvig proizvodnje od aprilskega dna je bil največji v članicah, v katerih se je med epidemijo obseg proizvodnje najbolj zmanjšal. Krepitev proizvodnje je bila skromnejša v nekaterih članicah, v katerih je bilo skrčenje proizvodnje v epidemiji manjše. Zaostanek za februarskimi ravnmi je bil avgusta največji v Nemčiji (poleg Estonije), kjer je bilo okrevanje proizvodnje v vseh namenskih skupinah skromnejše kot v povprečju EU.

**Slika 5: Krepitev proizvodnje predelovalnih dejavnosti po sproščanju ukrepov v EU in Sloveniji**



Opomba: Za Ciper, Luksemburg in Avstrijo so na voljo podatki do julija 2020. Vir: Eurostat, preračuni UMAR.

Po globokem padcu med epidemijo se je v povprečju EU in v Sloveniji na ravni pred epidemijo vrnila proizvodnja trajnega blaga za široko porabo. Po močnem skrčenju se je, verjetno zaradi nadomestitve zadržanega povpraševanja, maja izrazito okrepila. Rast je bila v povprečju EU najmočnejša v pohištveni industriji, ki je avgusta presegla februarske ravni proizvodnje. V večini članic, med njimi tudi v Sloveniji, je proizvodnja trajnega blaga za široko porabo že dosegla podobne ali višje ravni kot februarja. Proizvodnja *netrajnega blaga za široko porabo*, ki se je med epidemijo najmanj skrčila, pa je s sproščanjem ukrepov pričakovano najmanj zrasla. Farmacevtsko industrijo (za katero je značilno precejšnje mesečno nihanje proizvodnje) in proizvodnjo živil, ki sta najpomembnejši panogi v tej namenski skupini, so zajezitveni ukrepi najmanj prizadeli, na krepitev proizvodnje obeh je sproščanje ukrepov zato imelo majhen učinek. Izrazito pa se je okrepila rast v tekstilni industriji in usnjarstvu, ki sta bili v 1. valu epidemije močno prizadeti. Po prav tako močnem padcu v večini članic se je zaostanek proizvodnje *investicijskega blaga* za ravnmi pred epidemijo zmanjšal manj. Kljub krepitvi proizvodnje je najbolj zaostajala proizvodnja motornih vozil, v povprečju EU za okoli 17 % (najbolj v Nemčiji, za okoli četrtino). Ob sicer manjšem skrčenju pa je bilo predvsem v EU (manj v Sloveniji) počasnejše tudi okrevanje proizvodnje *blaga za vmesno porabo*. Za okoli desetino je ostala nižja proizvodnja kovin v EU.

Slika 6: Krepitev proizvodnje po namenskih skupinah v Sloveniji in EU po sproščanju ukrepov



Vir: Eurostat, preračuni UMAR.

Slika 7: Okrepitev proizvodnje v članicah EU po namenskih skupinah po sproščanju ukrepov

|  |  |
| --- | --- |
|  |  |
|  |  |

Opomba: Za Ciper, Luksemburg in Avstrijo so na voljo podatki do julija 2020. Pri blagu za vmesno porabo zaradi skrajnih vrednosti in večje preglednosti v sliki manjkata Ciper in Luksemburg, pri trajnem blagu za široko porabo pa Ciper in Italija. Vir: Eurostat, preračuni UMAR.

**Slika 8: Okrepitev proizvodnje v povprečju EU po panogah predelovalnih dejavnosti po sproščanju ukrepov**



Vir: Eurostat, preračuni UMAR.

Po prvih osmih mesecih letos je raven proizvodnje v vseh članicah EU precej zaostala za ravnmi iz enakega obdobja lani. Proizvodnja v EU je bila v tem obdobju medletno nižja za 11,7 %, v Sloveniji je bil padec manjši (8,2 %, oboje del. dnem prilagojeno). Poleg držav z največjim skrčenjem proizvodnje v času epidemije (Italija, Španija, Francija, nekatere nove članice) je proizvodnja predvsem zaradi počasnega okrevanja za lanskimi ravnmi precej zaostala v Nemčiji. Kot v večini članic je bil tudi v Nemčiji medletni padec največji pri proizvodnji blaga za investicije (najbolj je padla proizvodnja motornih vozil). V Sloveniji je bil medletni padec investicijskega blaga manjši, manjši kot v povprečju EU je bil padec v proizvodnji motornih vozil ter proizvodnji drugih strojev in naprav. Bolj kot v povprečju EU je v Sloveniji padla le proizvodnja blaga za vmesno porabo, večji kot v EU je bil predvsem padec v kemični industriji, v kateri se je po 1. valu epidemije medletni padec v Sloveniji poglobil. Kot že pri pregledu tekočega mesečnega gibanja v 1. valu epidemije oz. po njem, je bilo tudi v medletni primerjavi gibanje ugodnejše v proizvodnji trajnega (zaradi okrevanja močneje prizadete pohištvene industrije) in netrajnega blaga za široko porabo (zaradi manjšega vpliva epidemije na najpomembnejše panoge, to je farmacevtsko industrijo in proizvodnjo živil, ter okrevanja močneje prizadetih usnjarstva in proizvodnje tekstilij).

**Slika 9: Proizvodnja predelovalnih dejavnosti v prvih osmih mesecih 2020, Slovenija in članice EU**



Opomba: Za Ciper, Luksemburg in Avstrijo so na voljo podatki do julija 2020. Vir: Eurostat, preračuni UMAR.

Tabela 2: Medletna sprememba proizvodnje v članicah EU po namenskih skupinah v prvih osmih mesecih 2020

|  |  |  |  |  |  |
| --- | --- | --- | --- | --- | --- |
|  | Blago za vmesno porabo | Blago za investicije | Blago za široko porabo | - Trajno blago  | - Netrajno blago  |
| Slovaška | -11,5 | -22,6 | -15,9 | -24,5 | -11,7 |
| Luksemburg | -16,1 | -23,4 | -7,1 | n.p. | -7,1 |
| Italija | -17,5 | -18,0 | -13,7 | -21,7 | -12,2 |
| Romunija | -9,9 | -23,7 | -10,2 | -8,2 | -10,8 |
| Francija | -16,0 | -20,0 | -5,5 | -15,0 | -4,8 |
| Španija | -12,9 | -21,7 | -9,8 | -21,3 | -8,8 |
| Nemčija | -10,1 | -20,0 | -6,1 | -9,8 | -5,3 |
| Češka | -11,2 | -17,2 | -3,8 | -9,0 | -2,9 |
| Portugalska | -10,5 | -17,8 | -12,4 | -13,7 | -12,3 |
| Združ. kraljestvo | -12,8 | -19,2 | -5,3 | -15,2 | -2,1 |
| EMU | -11,3 | -17,3 | -6,1 | -13,7 | -5,0 |
| EU | -10,2 | -17,2 | -5,4 | -12,2 | -4,5 |
| Madžarska | -3,1 | -21,6 | -1,4 | -0,3 | -1,4 |
| Avstrija | -8,5 | -17,6 | -5,3 | -8,5 | -4,5 |
| Ciper | -9,7 | -17,9 | -6,5 | -23,3 | -5,3 |
| SLOVENIJA | -12,7 | -13,3 | 2,7 | 2,3 | 2,7 |
| Bolgarija | -1,5 | -17,1 | -5,7 | -1,6 | -6,3 |
| Švedska | -4,8 | -15,5 | n.p. | -9,8 | 8,5 |
| Estonija | -4,0 | -11,3 | -5,1 | -13,2 | -3,0 |
| Hrvaška | -4,9 | -5,1 | -7,9 | -15,9 | -7,3 |
| Belgija | -7,9 | -14,8 | 0,3 | -7,4 | 0,8 |
| Poljska | -2,2 | -15,0 | -2,2 | -3,1 | -1,4 |
| Nizozemska | -5,4 | -6,7 | n.p. | -4,1 | -2,8 |
| Danska | -1,8 | -8,2 | n.p. | -11,6 | -4,2 |
| Litva | 1,7 | 0,7 | -2,7 | -6,3 | -1,0 |
| Latvija | 0,5 | -8,9 | n.p. | -4,0 | -4,9 |
| Finska | -4,3 | -0,2 | n.p. | -6,1 | -6,2 |
| Grčija | -3,4 | -0,9 | -1,7 | -11,2 | -1,3 |

Opombe: Delovnim dnem prilagojeni podatki. Za Ciper, Luksemburg in Avstrijo so na voljo podatki do julija 2020. Članice so razporejene po padcu predelovalnih dejavnosti, od največjega do najmanjšega. n. p. – ni podatka

Vir: Eurostat, preračuni UMAR.

Slika 10: Proizvodnja panog predelovalnih dejavnosti v prvih osmih mesecih, Slovenija in EU



Opomba: Podatki za Slovenijo so originalni, za EU delovnim dnem prilagojeni. Vir: Eurostat, preračuni UMAR.

Okrevanje predelovalnih dejavnosti je zaradi ponovnega širjenja okužb od poletja 2020 znova bolj negotovo. Konec tretjega četrtletja se je število okužb po Evropi začelo povečevati. S ponovnim uvajanjem zajezitvenih ukrepov se je z različno intenzivnostjo v članicah EU znova začelo omejevati javno življenje in aktivnost v nekaterih gospodarskih dejavnostih (v Sloveniji sprva predvsem aktivnost prostočasnih storitev). V negotovih razmerah in ob nižjem povpraševanju kot pred epidemijo se izkoriščenost proizvodnih kapacitet v predelovalnih dejavnostih v tretjem četrtletju še ni vrnila na predkrizne ravni. Poslabševanje razmer od poletja dalje tako napoveduje negotovo okrevanje predelovalnih dejavnosti v preostanku leta 2020 in v letu 2021.

### Literatura in viri

1. ACEA (2020a). *Passenger car registrations: -25.6% first quarter of 2020; -55.1% in March*. Pridobljeno na: https://www.acea.be/press-releases/article/passenger-car-registrations-25.6-first-quarter-of-2020-55.1-in-march
2. ACEA (2020b). *Passenger car registrations: -38.5% four months into 2020; -76.3% in April.* Pridobljeno na: https://www.acea.be/press-releases/article/passenger-car-registrations-38.5-four-months-into-2020-76.3-in-april
3. ACEA (2020c). *Passenger car registrations: -28.8% nine months into 2020; +3.1% in September*. Pridobljeno na: https://www.acea.be/press-releases/article/passenger-car-registrations-28.8-nine-months-into-2020-3.1-in-september
4. ACEA (2020d). *Video - “COVID pandemic: biggest risk ever to face EU auto industry,” warns Michael Manley*. Pridobljeno na: https://www.acea.be/news/article/video-covid-pandemic-biggest-risk-ever-to-face-eu-auto-industry-warns-micha
5. Eurostat (2020). Podatkovna baza. Luxembourg: Eurostat. Pridobljeno na: https://ec.europa.eu/eurostat/data/database



1. Epidemija COVID-19 je bila v večini članic EU in Sloveniji razglašena sredi marca, takrat so bili sprejeti tudi prvi zajezitveni ukrepi, ki so bili v članicah različno intenzivni. Maja je sledilo sproščanje ukrepov, ki je bilo prav tako različno (tudi časovno) po posameznih članicah. [↑](#footnote-ref-2)
2. V nadaljevanju analiziramo proizvodnjo po namenskih skupinah ter podrobneje po panogah, za članice, za katere so podatki na voljo. [↑](#footnote-ref-3)
3. Za Slovenijo so na voljo le originalni podatki po panogah, zato jih primerjamo medletno. [↑](#footnote-ref-4)
4. Manjši delež predstavlja rudarstvo. V Sloveniji se proizvodnja v rudarstvu v 1. valu epidemije ni zmanjšala (v EU je bila aprila za okoli 15 % nižja kot februarja). [↑](#footnote-ref-5)
5. Proizvodnja motornih vozil, prikolic in polprikolic je osrednja in najpomembnejša panoga v avtomobilski industriji, katere pomen za slovensko gospodarstvo smo podrobneje analizirali v Pomladanski napovedi 2020. [↑](#footnote-ref-6)
6. Desezoniranje UMAR. [↑](#footnote-ref-7)